I tillegg til byens militære betydning var Babrujsk også et handelssentrum. Man har funnet spor etter et marked med mer enn 75 staller, noe som tyder på stor aktivitet. Byen lå strategisk til med kryssende handelsruter samt elven og utover første halvdel av 1600-tallet vokste dens økonomiske betydning. En rekke håndverkere bosatte seg her, bl.a. snekkere, smeder, gullsmeder og bakere. På denne tiden hadde Babrujsk mellom 2 000 og 5 000 innbyggere.